Ka ge Baisiraele ka moka e be e le ditlogolo tša monna o tee, Jakobo, goba Isiraele, e be e le “bana ba motho,” ditho tša lapa letee. Ge ba be ba bokana bakeng sa monyanya kua Jerusalema, e be e le “mo gobotse” le “mo go kgahlišago.” Go swana le bona, malapa a mantši lehono a lebelela pele bakeng sa go kopana le go thabela nako e ‘botse’ le e “kgahlišago” ka Keresemose. 4 Go swana le Baisiraele, ka tsela e itšego Dihlatse tša Jehofa lehono di kgethagaditšwe ke Modimo. Bakriste ba tloditšwego le “lešaba le legolo” ke ba bakgethwa, ba hlaotšwe bakeng sa go dira tirelo e kgethwa. (Kut. 7:9, 14, 15; 1 Bakor. 6:11) Ga go le o tee wa rena yo a nyakago go lahlegelwa ke bokgethwa bja gagwe go Modimo go etša Baisiraele. Re ka thušwa ke’ng gore re dule re le ba bakgethwa e bile re le bohlokwa tirelong ya Jehofa? Sehlogong se, re tlo ahlaahla dintlha tše nne tšeo di tšwelelago go Nehemia kgaolo 13: (1) Go phema bagwera ba babe; (2) go thekga dithulaganyo tša pušo ya Modimo; (3) go etiša pele dilo tša moya; le (4) go boloka leswao la gago la Bokriste. A re ahlaahleng dintlha tše ka e tee ka e tee.